For andre personer som heter Nils Vogt, se Nils Vogt (andre betydninger).

**Nils Henning Vogt** (født 1948) er en norsk skuespiller, regissør og komiker kjent fra både scene og TV. Han er særlig kjent fra rollen som Karl i komiserien *Mot i brøstet* (1993–1997) og *Karl & Co* (1998–2001).

Han er utdannet ved Statens Teaterskole.

Scene
-----

Vogt scenedebuterte på Teatret Vårt i Molde i 1972, hvor han var ansatt til 1973, og igjen fra 1975 til 1978. Han var ved Den Nationale Scene fra 1974 til 1975, og igjen fra 1982 til 1986, ved Rogaland Teater fra 1978 til 1982 og ved Oslo Nye Teater fra 1986.

Han har særlig gjort seg bemerket i komedier og farser, og han har også har hatt suksess i komiske musikalroller, blant annet i Frank Loessers *Guys and Dolls* (1987) og Cole Porters *Anything Goes* (1990) på Oslo Nye Teater, i Irving Berlins *Annie Get Your Gun* på Den Nationale Scene (1990) og i dobbeltrollen som Jerry/Daphne i Jule Stynes *Sugar* på Chateau Neuf (1999). På Riksteatret spilte han mot Sven Nordin i Neil Simons *Litt av et par* i 2014.

Ved Teatret Vårt medvirket han i blant annet i William Shakespeares *Tvillingene*. Ved Rogaland Teater markerte han seg som komedieskuespiller i blant annet *Scapino* etter Molière. Ved Oslo Nye Teater har han hatt en lang rekke komiske roller, blant annet hovedrollen i Woody Allens *Bogart og jeg* og i hva som betegnes som en gnistrende komisk rolleinnsats i Shakespeares *Vintereventyret*. 

I 1994 var han med i Chateau Neufs oppsetning *Rett I Lomma* og i 1997 var han sentral i farsen *Penga eller livet* ved samme sted. I 2000-årene medvirket han og hadde han regi på stykket *Kona eller livet!* og dens oppfølger *Fanget på nettet*.

TV og film
----------

Vogt har hatt størst suksess på TV. Han ble lagt merke til i rollen som psykiateren i den todelte produksjonen *Over til rødt* som ble sendt på NRK i 1989. Men hans store gjennombrudd kom med rollen som Karl i TV 2s komiserie *Mot i brøstet* (1993–1997). Han videreførte rollen i *Karl & Co* (1997–2001) og i den mindre suksessfulle *Karl III* (2009). Han har videre gjort seg bemerket i tv-serier som *Hos Martin* (2004–2005) og *Hotel Cæsar* (2011–2015). Han har også hatt regi på noen episoder av sistnevnte serie.

Vogt har kun hatt biroller på film. Han hadde sin filmdebut i *Brannen* (1973) og har etter det hatt biroller i filmer som blant annet *Hustruer – ti år etter* (1985), *Ute av drift* (1992), *Fredrikssons fabrikk - The movie* (1994), *Fridtjofs jul* (2006) og *Fjols til fjells* (2020). Han har også satt norsk stemme til en del utenlandske animasjonsfilmer. 

Han har også lånt bort stemmen sin i videospillet *Drømmefall – Den lengste reisen* (2006).

Priser
------

Vogt ble tildelt hedersprisen under Komiprisen 2011.

Filmografi og TV
----------------

### Film

* 2020 *Fjols til fjells* - Gustav Blom (hotelldirektør)
* 2018 *Føniks* - Tolleff
* 2008 *Shrek den tredje* ... Merlin (Stemme)
* 2006 *Fridtjofs jul* ... Ligningssjefen
* 2004 *Salto, salmiakk og kaffe* ... Egil
* 2003 *Jonny Vang* ... Politimann
* 1999 *Sofies verden* ... Lærer Jacobsen
* 1996 *Jomfruene i Riga .*.. Sverre
* 1994 *Fredrikssons fabrikk - The movie* ... Erik
* 1992 *Ute av drift* ... Jørgen Grissvang
* 1991 *Frida - med hjertet i hånden* ... Mors beiler
* 1989 *Showbiz eller hvordan bli kjendis på en-to tre!* ... Terje Plenen
* 1986 *Asterix hos britene* ... Jolitorax (Nutildax) (stemme)
* 1985 *Hustruer - ti år etter* ... Gynekologen
* 1973 *Brannen* ... Ung mann

### TV-opptredener

* 2019-20 *Det kunne vært verre*...Arvid, faren til Trond
* 2011–15 *Hotel Cæsar* ... Arnfinn Lycke
* 2009 *Karl III* ... Karl Reverud
* 2004-05 *Hos Martin* ... Lars
* 2001 *Den store klassefesten* (medhjelper i en episode)
* 2000 *På ville veier*...Georg Svindal
* 2000 *Sofies verden* ... lærer Jacobsen (mini-serie)
* 1999 *Tusenårsfesten* ... Karl Reverud (video)
* 1998 *Rett i lomma* ... Erik Bruun
* 1998 *Blodsbånd* ... Harry Borg (mini-serie)
* 1998-01 *Karl & Co* ... Karl Reverud
* 1993-97 *Mot i brøstet* ... Karl Reverud
* 1994 *Brødrene Dal og legenden om Atlant-Is* ... Togkonduktør
* 1989 *Helt Nils* ... (Enkeltstående Portrettprogram på NRK)
* 1989 *Over til rødt* ... Psykiateren (farse i to deler)

Referanser
----------

1. ↑   Store norske leksikon, snl.no, besøkt 7. august 2021[Hentet fra Wikidata]
2. ↑   Aftenposten, utgitt 28. april 1998, besøkt 7. august 2021, «Sånn er det bare, sier Nils Vogt som fyller 50 år i morgen.»[Hentet fra Wikidata]
3. ↑   VG, utgitt 10. mars 1990, besøkt 7. august 2021, «Nils Vogt ble født i Oslo for snart 42 år siden.»[Hentet fra Wikidata]
4. ↑   Adresseavisen, www.adressa.no, tidspunkt 2011, besøkt 7. august 2021[Hentet fra Wikidata]
5. ↑  Krefting, Enger Ruth (23. september 1989). «MED LATTER I VUGGEGAVE». *Aftenposten*.

Eksterne lenker
---------------

* (en) Nils Vogt på Internet Movie Database Rediger på Wikidata

* (no) Nils Vogt hos Sceneweb Rediger på Wikidata

* (sv) Nils Vogt i Svensk Filmdatabas Rediger på Wikidata

* (da) Nils Vogt på Filmdatabasen Rediger på Wikidata

* (en) Nils Vogt på AllMovie Rediger på Wikidata

* (en) Nils Vogt hos The Movie Database Rediger på Wikidata
* Tett på Nils Vogt (VG, 1998)

|  |  |
| --- | --- |
| Oppslagsverk/autoritetsdata | Store norske leksikon **·** Prabook **·** BIBSYS **·** VIAF **·** MusicBrainz
 |